MEDDELELSE FRA KOMMISSIONEN

En flerårig gennemførelsesplan for det europæiske søfartsmiljø med ét kontaktpunkt

(2021/C 299/03)

1. Dokumentets formål

I henhold til artikel 19 i forordningen om oprettelse af et europæisk søfartsmiljø med ét kontaktpunkt (EMSWe) (1) skal Kommissionen vedtage en flerårig gennemførelsesplan og revidere den hvert år efter passende høringer af medlemsstaternes eksperter (2). Formålet med den flerårige gennemførelsesplan er at tilvejebringe rettidig gennemførelse af forordningen og levere kvalitetskontrolmekanismer og -procedurer for ibrugtagning, vedligeholdelse og opdatering af det harmoniserede grænseflademodul og de andre relaterede harmoniserede elementer i EMSWe.

2. Baggrund

Ved EMSWe-forordningen ophæves direktiv 2010/65/EU om meldeformaliteter, og der etableres på grundlag af de eksisterende nationale søfartsmiljøer med ét kontaktpunkt (NSMK) et fælles, interoperabelt miljø for indberetning af oplysninger fra skibe til kysten under et havneanløb. Navnlig tillægges Kommissionen beføjelse til at fastlægge et harmoniseret datasæt, der omfatter alle meldeforpligtelser, og til at udvikle og opretholde fælles grænseflader og tjenester for NSMK. Den finder anvendelse fra den 15. august 2025.

2.1. Delegerede beføjelser

Det fremgår af artikel 3 i EMSWe-forordningen, at Kommissionen tillægges beføjelse til at vedtage delegerede retsakter for at:

— ændre bilaget til forordningen, som indeholder en liste over meldeforpligtelser i henhold til EU-retten samt international og national lovgivning, og i forbindelse med havneanløb og

— supplere forordningen ved at oprette og ændre EMSWe-datasættet (den fuldstændige liste over dataelementer, der kræves i henhold til meldeforpligtelserne).

Den første af disse delegerede retsakter vedtages senest den 15. august 2021. Andre følger, når bilaget og/eller datasættet skal ændres. På grund af muligheden for hyppige ændringer i den relevante lovgivning forventes det, at sådanne retsakter vil blive vedtaget regelmæssigt. I henhold til artikel 4, stk. 3, i EMSWe-forordningen kan ændringer af EMSWe-datasættet kun foretages én gang om året, undtagen i behørigt begrundede tilfælde. Den aktivitet, der følger af udøvelsen af de delegerede beføjelser, er fordelt på følgende projekter:

Tabel 1

Projekter under Kommissionens ansvar som følge af delegerede bestemmelser

Projekt Frist Oprettelse af EMSWe-datasættet 3. kvartal 2021 Ændring af EMSWe-datasættet 2023 (vejledende)





Tabel 2

Projektleverancer som følge af de delegerede beføjelser

Projektleverance Frist Delegeret retsakt om oprettelse af EMSWe-datasættet og ændring af bilaget 3. kvartal 2021 Delegeret retsakt/delegerede retsakter om ændring af EMSWe-datasættet og/eller bilaget 2023 (vejledende) Rapport til Europa-Parlamentet og Rådet om anvendelsen af delegerede beføjelser 4. kvartal 2022

I forbindelse med det forberedende arbejde med de delegerede retsakter vil Kommissionen høre EMSWe-ekspertgruppen under Styringsgruppen på Højt Plan om Forvaltning af Det Digitale Maritime System og Digitale Maritime Tjenesteydelser (SGHP) (3) og eventuelt andre interessenter.

2.2. Gennemførelsesbeføjelser

EMSWe-forordningen tillægger Kommissionen gennemførelsesbeføjelser, der i flere tilfælde fastsætter en tidsfrist for vedtagelse senest i 3. kvartal af 2021, navnlig for at give mulighed for rettidig udvikling af komponenterne og medlemsstaterne tilstrækkelig tid til at planlægge de nødvendige tilpasninger af deres NSMK. Hvor det er relevant, vises sådanne frister i tabel 3.

Tabel 3

Vejledende planlægning af vedtagelsen af gennemførelsesretsakter

Gennemførelsesretsakt Frist Gennemførelsesretsakt med en liste over de oplysninger om summarisk indpassageangivelse (SIA), der skal stilles til rådighed for NSMK (4) 3. kvartal 2021 Gennemførelsesretsakt(er) om grænseflader og andre elementer for NSMK (5) 3. kvartal 2021 Gennemførelsesretsakt om et fælles brugerregister og adgangsadministrationssystem (6) 3. kvartal 2021 Gennemførelsesretsakt(er) om EMSWe-databaser (7) 3. kvartal 2021 Gennemførelsesretsakt, der definerer mekanismer for videreanvendelse af registrerede og personoplysninger (8) 2023 (vejledende) Gennemførelsesretsakt om skibshygiejniseringsdatabasen (9) 2024 (vejledende) Gennemførelsesretsakt om en fælles forespørgselstjeneste (10) 2. kvartal 2024

3. Strategi for høring af interesserede parter

Det er meget vigtigt, at Kommissionen gennemfører relevante høringer under sit forberedende arbejde, herunder på ekspertniveau, i overensstemmelse med principperne i den interinstitutionelle aftale af 13. april 2016 om bedre lovgivning.

Intern høring

Den interne høring af Kommissionens øvrige tjenestegrene vil blive varetaget af den juridiske og politiske styringsgruppe for EMSWe, som vil blive hørt om hver vigtig milepæl i projektet, eller når der er behov for en større opdatering, eller mindst to gange om året.

Medlemsstater

Ved udarbejdelsen af delegerede retsakter bør Kommissionen sikre, at medlemsstaternes eksperter og erhvervslivet høres på en gennemsigtig måde og i god tid. I den forbindelse vil den høre EMSWe-ekspertgruppen under SGHP, hvor medlemsstaterne vil være repræsenteret af eksperter i maritime anliggender og af de nationale koordinatorer for EMSWe. Arbejdet vil blive fordelt mellem tematiske eksperthold om specifikke emner, f.eks. data, grænseflader og databaser. I forbindelse med projekter vedrørende brugen af SafeSeaNet og de fælles EMSWe-databaser vil SGHP’s SafeSeaNet-undergruppe også blive hørt.

Det faktum, at anvendelsesområdet for EMSWe-forordningen omfatter flere toldformaliteter ved ind- og udpassage, kræver, at toldmyndighederne inddrages på passende vis. Kommissionen vil om nødvendigt høre de relevante toldekspertgrupper, såsom Electronic Customs Coordination Group (koordinationsgruppen for elektronisk told) og toldvirksomhedsgruppen (som forvaltes af GD TAXUD). Der kan arrangeres fælles møder mellem EMSWe-ekspertundergruppen og toldvirksomhedsgruppen til dette formål.

Kommissionen vil gennemføre ovennævnte høringer på et passende tidligt tidspunkt, når den udarbejder udkast til gennemførelsesretsakter, der skal forelægges Udvalget for Digital Transport og Handel med henblik på udtalelse.

Kommissionen vil sikre, at medlemsstaternes myndigheder høres i alle faser af gennemførelsen. Medlemsstaterne er ansvarlige for koordineringen på nationalt plan. De skal også sikre passende høring af nationale interessenter med henblik på den nationale gennemførelse af EMSWe.

Andre interessenter

Kommissionen vil sikre, at brancheorganisationer deltager i ekspertgrupperne som observatører. Derudover kan den arrangere workshopper om specifikke aspekter af gennemførelsen med henblik på at indsamle synspunkter og feedback fra de vigtigste interessenter i den maritime sektor.

4. EMSWe’s IT-arkitektur

EMSWe består af centrale og nationale IT-komponenter. NSMK suppleres af et harmoniseret meldegrænseflademodul (MGM) til kommunikation mellem systemer, en grafisk brugergrænseflade (GUI), et fælles brugerregister og et adgangsadministrationssystem, fælles databaser og en fælles forespørgselstjeneste (FFT).

Figur viser EMSWe-arkitekturen på højt niveau i en medlemsstat, herunder NSMK’s interaktioner med økonomiske operatører og myndighedernes systemer.

EMSWe’s centrale komponent er NSMK, en nationalt etableret og drevet teknisk platform til modtagelse, udveksling og videresendelse af elektroniske oplysninger i overensstemmelse med meldeforpligtelserne (artikel 2, stk. 3, i EMSWe-forordningen).

Parterne, komponenterne og de fælles udvekslingsmekanismer er anført nedenfor:

Tabel 4

Vejledende liste over EMSWe’s parter, komponenter og fælles mekanismer

Element Beskrivelse Artikler 1. Nationalt søfartsmiljø med ét kontaktpunkt (NSMK) Artikel 2, stk. 3 2. Grafisk brugergrænseflade (GUI) Artikel 2, stk. 9, og artikel 6, stk. 4 3. Harmoniseret meldegrænseflademodul (MGM) Artikel 2, stk. 4, og artikel 6, stk. 1 4. Fælles brugerregister Artikel 12, stk. 1 5. Fælles brugeradgangsadministrationssystem Artikel 12, stk. 1, 2 og 3 6. Fælles forespørgselstjeneste (FFT) Artikel 2, stk. 10 7. EMSWe-skibsdatabase Artikel 14 8. Fælles lokationsdatabase Artikel 15 9. Fælles database over farligt materiale Artikel 16 10. Fælles skibshygiejnedatabase Artikel 17 11. SafeSeaNet (nationalt SSN og centralt SSN-system) Artikel 8, stk. 4 12. Yderligere bestemmelser vedrørende told Artikel 11, stk. 1 og 2 13. Klarerere Artikel 2, stk. 11 14. Datatjenesteudbydere Artikel 2, stk. 13 15. Andre indberetningsmuligheder Artikel 7 16. Leverandører af havnetjenester Artikel 2, stk. 15

5. Udvikling og ajourføring af harmoniserede elementer

Harmoniseret meldegrænseflademodul (MGM)

I henhold til EMSWe-forordningen skal Kommissionen i tæt samarbejde med medlemsstaterne inden 3. kvartal 2022 udvikle et harmoniseret MGM (11) til kommunikation mellem systemer. Planen er at vedtage den første gennemførelsesretsakt, der fastlægger de funktionelle og tekniske specifikationer for MGM’et, i 2021.

Kommissionen kan også i tæt samarbejde med medlemsstaterne udarbejde en vejledning til gennemførelse af meddelelser, der beskriver informationsudvekslingen mellem brugerne og MGM’et. Det er fortsat medlemsstaternes ansvar at behandle oplysningerne mellem NSMK og de relevante myndigheder.

Efter den første version, der forventes i 3. kvartal 2022, vil MGM’et om nødvendigt blive ajourført i forløbet op til anvendelsesdatoen for EMSWe-forordningen (15. august 2025) og derefter. Når specifikationerne i MGM’et er vedtaget, vil Kommissionen i overensstemmelse med artikel 19, litra a), d) og h), i forordningen fastsætte vejledende frister for:

— medlemsstaternes efterfølgende integration af MGM’et med NSMK og

— medlemsstaternes og klarerernes udfasning af de ældre udgaver af MGM’et.

Fælles forespørgselstjeneste (FFT)

I overensstemmelse med artikel 13, stk. 2, i EMSWe-forordningen vil specifikationerne for FFT’en blive vedtaget inden 3. kvartal 2024. Udviklingen af denne komponent forventes at begynde efter udviklingen af MGM’et og vil blive afsluttet inden forordningens anvendelsesdato (15. august 2025). Når specifikationerne er vedtaget, vil Kommissionen i overensstemmelse med artikel 19, litra b) og e), i forordningen fastsætte tidsplanen for integrering af FFT’en i det overordnede indberetningsmiljø og proceduren for ændringsstyring til ajourføring heraf.

EMSWe-brugerregister og adgangsadministrationssystem

Kommissionen vil oprette og sikre tilgængeligheden af et fælles brugerregister og et adgangsadministrationssystem til autentifikation af klarerere og datatjenesteudbydere, der anvender NSMK. De nationale myndigheder vil også få adgang til systemet i tilfælde, hvor autentifikation er påkrævet.

Brugerregistret og adgangsadministrationssystemet vil tilvejebringe registrering af enkelte brugere ved hjælp af et eksisterende EU-register med genkendelse på EU-plan, sammenkoblet brugeradministration og brugerovervågning på EU-plan.

Når specifikationerne for brugerregistret og adgangsadministrationssystemet er vedtaget, vil Kommissionen fastsætte tidsplanen for deres integration i MGM’et og NSMK.

6. Gennemførelsesfaser

EMSWe vil blive gennemført i en række faser, som til dels kan overlappe hinanden. Tidsbegrænsningerne betyder, at nogle opgaver vil blive udført parallelt, hvor det er muligt. Nogle foranstaltninger vil dog afhænge af resultaterne af tidligere resultater, så afhængighedsforhold skal analyseres i detaljer.

Planen omfatter følgende faser:

Fase 0: Påbegyndelse (2. kvartal 2019) Udkastet til en generel plan, centrale organisatoriske strukturer, kommunikationskanaler og mandater til koordineret gennemførelse er blevet fastlagt.

Fase 1: Udarbejdelse og vedtagelse af funktionelle og tekniske specifikationer samt andre tilknyttede retsakter (12) (3. kvartal 2019 — 3. kvartal 2021) De funktionelle specifikationer vil blive udarbejdet på grundlag af interessenternes (myndighedernes og branchens) behov og de krævede dataegenskaber. De vil hjælpe med at undgå dobbeltarbejde og uoverensstemmelser og give mulighed for mere nøjagtige skøn over det nødvendige arbejde og de nødvendige ressourcer. De vil give en præcis idé om behovene (f.eks. processer og datastrømme med branchen, medlemsstaternes myndigheder og EU-systemer, adgangspolitikker samt størrelsessortering af data, der skal behandles), således at systemarkitekterne kan udforme systemet effektivt og vurdere omkostningerne til designalternativer. Senere vil de give vejledning til udviklere og testere, der gennemfører og verificerer de tekniske krav. De tekniske specifikationer vil fastlægge de tekniske strukturer, formater og protokoller for de fælles EMSWe-komponenter, herunder grænsefladerne til branchen (f.eks. harmoniseret MGM, fælles databaser, brugerregister og adgangsadministrationssystem). Den foreløbige plan for færdiggørelsen af projekterne er som følger: Tabel 5 Projekter under Kommissionens ansvar Projekt Tidsfrist (13) En liste over de oplysninger om summarisk indpassageangivelse (SIA), der skal stilles til rådighed for NSMK 3. kvartal 2021 Specifikationer for det harmoniserede meldegrænseflademodul (MGM) 3. kvartal 2021 Fælles funktioner for den grafiske brugergrænseflade (GUI) 3. kvartal 2021 Skabeloner til harmoniserede digitale regneark 3. kvartal 2021 Harmoniseret struktur for medlemsstaternes nationale supportwebsted 3. kvartal 2021 Tekniske specifikationer for ankomst- og afgangstider 3. kvartal 2021 Specifikationer for ensartet udformning af NSMK’s internetadresser 3. kvartal 2021 Specifikationer for brugerregistret og adgangsadministrationssystemet 3. kvartal 2021 Specifikationer for EMSWe-skibsdatabasen 3. kvartal 2021 Specifikationer for den fælles lokaliseringsdatabase 3. kvartal 2021 Specifikationer for den fælles database over farligt materiale 3. kvartal 2021 Vejledning til gennemførelse af meddelelser 2022 (vejledende) Svarmeddelelser til myndighedernes bekræftelser og afgørelser 2023 (vejledende) En liste over data, der skal stilles til rådighed for klarerere mellem to havneanløb 2023 (vejledende) En liste over data, der skal stilles til rådighed for NSMK via SafeSeaNet 2023 (vejledende) Specifikationer for den fælles skibshygiejnedatabase 2023 (vejledende) Specifikationer for den fælles forespørgselstjeneste (FFT) 3. kvartal 2024

Fase 2: Fase med teknisk gennemførelse — EU og medlemsstaterne (3. kvartal 2021 — 4. kvartal 2022) I denne fase udliciteres de centrale og nationale systemer (Kommissionen, Det Europæiske Agentur for Søfartssikkerhed og medlemsstaterne) og gennemføres i overensstemmelse med specifikationerne. Det forventes, at den første version af MGM’et vil være klar i 3. kvartal 2022. Der skal foreligge dokumentation (f.eks. krav til værtsinfrastruktur, installationsvejledninger og systemgrænsefladevejledninger) og tilvejebringes uddannelse. Den foreløbige plan for udrulningen af de forskellige komponenter er som følger: Tabel 6 Liste over projektleverancer under Kommissionens ansvar Projektleverance Frist Den første udvikling af MGM’et 3. kvartal 2022 Levering af brugerregister 2023 (vejledende) Levering af det fælles adgangsadministrationssystem 2023 (vejledende) Levering af skibsdatabasen 2023 (vejledende) Levering af den fælles database over farligt materiale 2023 (vejledende) Levering af den fælles lokaliseringsdatabase 2023 (vejledende) Levering af den fælles skibshygiejnedatabase 2024 (vejledende) Levering af den fælles forespørgselstjeneste (FFT) 4. kvartal 2024

Fase 3: Indledende testfase — offentlige myndigheder (1. kvartal 2023 — 2. kvartal 2024) (14) I denne fase forventes både Kommissionen og de enkelte medlemsstater at foretage tekniske tests samt funktionsrelaterede og ikkefunktionsrelaterede prøvninger. Funktionsprøvninger verificerer handlinger eller funktioner i de funktionelle specifikationer — de plejer at besvare spørgsmålene »kan brugeren gøre dette?« eller »fungerer denne funktion?«. Ikkefunktionsrelaterede prøvninger omhandler aspekter såsom skalerbarhed og andre præstationer, adfærd under visse begrænsninger og sikkerhed. Afhængigt af prøvningsresultaterne kan der være behov for flere udgivelser af MGM’et eller andre komponenter. Kommissionens tjenestegrene vil yde medlemsstaternes myndigheder teknisk bistand under konfigurationen og opstillingen af MGM’et og gennemføre prøvninger sammen med hver enkelt medlemsstat for at sikre, at installationen er vellykket og fuldt funktionsdygtig.

Fase 4: Yderligere specifikationer og ændringer (2. kvartal 2023 — 2. kvartal 2024) Denne fase kan begynde, hvor den delvist overlapper med fase 3. Kommissionen vil vedtage gennemførelsesretsakter (15), formentlig i andet halvår af 2023, for at fastlægge, hvilke EMSWe-data der skal genanvendes ved ankomsten, og hvilke data der skal udveksles via SafeSeaNet. Den vil også udvikle svarmeddelelser til myndighedernes bekræftelser og afgørelser. SafeSeaNet-dataudvekslingsmekanismerne og -grænsefladerne, herunder de nødvendige sikkerhedsforanstaltninger, vil blive defineret, hvor det er nødvendigt. Inden EMSWe-forordningen anvendes fuldt ud, vil grænseflade- og funktionskontroldokumentet og SafeSeaNet-referencevejledningen og relevant dokumentation blive ændret (16). Hvis nye meldeforpligtelser anmeldes og godkendes af Kommissionen i overensstemmelse med forordningens artikel 3 og 4, vil Kommissionen vedtage den delegerede retsakt om ændring af bilaget, og de nye dataelementer vil indgå i EMSWe-datasættet. Efterfølgende vil den opdatere MGM’et. Det er planen, at Kommissionen skal vedtage gennemførelsesretsakten om den fælles skibshygiejnedatabase (17).

Fase 5: Gennemførelse og anden testfase — industri og nye systemer (1. kvartal 2024 — anvendelsesdato) Når de nødvendige tekniske specifikationer er vedtaget, og grænsefladerne og andre komponenter er etableret, forventes det, at branchen vil udvikle og afprøve deres forbindelser og tilknyttede procedurer. Det overordnede indberetningsmiljø vil blive tilpasset de nye systemer, der udvikles under andre EU-initiativer. Hver medlemsstat forventes at oprette en teknisk helpdesk og et online supportwebsted. Inden anvendelsesdatoen vil Kommissionen opgradere NSMK og SafeSeaNet med henblik på at udveksle de relevante data i overensstemmelse med forordningens artikel 8.

Fase 6: Indledende driftsfase (1. kvartal 2025 — anvendelsesdato) I denne fase vil branchen og medlemsstaterne kunne kontrollere, at miljøet fungerer.

Fase 7: Anvendelsesfase (fra anvendelsesdatoen og frem) Fra forordningens anvendelsesdato vil alle oplysninger, der er nødvendige for at opfylde meldeforpligtelserne, blive givet ved hjælp af og i overensstemmelse med EMSWe-datasættet via de harmoniserede grænseflader og, hvor det er relevant, andre indberetningsmetoder. Alle medlemsstater skal tilvejebringe en helpdesk i de første 12 måneder (fra den 15. august 2025) og et online supportwebsted for deres NSMK med klare instruktioner på medlemsstaternes officielle sprog og, hvor det er relevant, på et internationalt anvendt sprog.

(1) Europa-Parlamentets og Rådets forordning (EU) 2019/1239 af 20. juni 2019 om oprettelse af et europæisk søfartsmiljø med ét kontaktpunkt og om ophævelse af direktiv 2010/65/EU (EUT L 198 af 25.7.2019, s. 64), https://eur-lex.europa.eu/eli/reg/2019/1239/oj

(2) Dette dokument er udarbejdet i samråd med medlemsstaternes søfarts- og toldeksperter i Styringsgruppen på Højt Plan om Forvaltning af Det Digitale Maritime System og Digitale Maritime Tjenesteydelser og Customs Business Group (toldvirksomhedsgruppen).

(3) Som fastlagt i Kommissionens forordning (EU) 2016/566, https://ec.europa.eu/transparency/regexpert/index.cfm?do=groupDetail.groupDetail&groupID=3450

(4) Se forordningens artikel 11, stk. 3.

(5) Jf. forordningens artikel 6, stk. 1 og 4.

(6) Se forordningens artikel 12, stk. 4.

(7) Jf. forordningens artikel 14, stk. 4, artikel 15, stk. 4, og artikel 16, stk. 6.

(8) Se forordningens artikel 8, stk. 5.

(9) Se forordningens artikel 17, stk. 3.

(10) Se forordningens artikel 13, stk. 2.

(11) Se forordningens artikel 6, stk. 2.

(12) Jf. tabel 3 ovenfor.

(13) Planlagt dato for færdiggørelse af dokumenterne.

(14) Se litra f) i forordningens artikel 19.

(15) Se forordningens artikel 8, stk. 5.

(16) Ændringerne vil blive godkendt af SGHP i overensstemmelse med opgaverne i punkt 2.2, i bilag III til direktiv 2002/59/EF.

(17) Se forordningens artikel 17, stk. 3.